Nafarroako Parlamentuko Mahaiak, 2022ko otsailaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Miguel Bujanda Cirauqui jaunak aurkezturiko galdera, abenduan eta urtarrilean izandako uholde larriek eragindako kalteengatik nekazariei eman beharreko kalteordainei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko otsailaren 21ean

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma (NA+) talde parlamentarioari atxikia dagoen Miguel Bujanda Cirauqui jaunak, Legebiltzarraren Erregelamenduan ezarritakoaren babesean, galdera hau aurkezten du, Landa Garapeneko eta Ingurumeneko kontseilariak idatziz erantzun dezan.

Abenduan eta urtarrilean uholde larriak izan ziren Nafarroako Foru Komunitatean, bertatik igarotzen diren zenbait ibaik gainezka egin ondoren.

1.- Zer dela eta Gobernuak ez dizkie ordainduko nekazariei uholdeek eragindako kalte guztiak, Gobernuko lehendakariak konpromiso hori hartu bazuen ere?

2.- Bi hilabete pasa dira Gobernuko lehendakariak konpromiso hori hartu zuenetik. Premiazko neurriez ari garela kontuan hartuta, zergatik ez da neurri zehatzik onetsi oraindik kaltetutako pertsonei kalte-ordainak emateko? Kalte guztiak ordainduko al zaizkie uztak aseguratuta dituzten nekazariei?

3.- Zergatik ez da betetzen Gobernuko lehendakariak emandako hitza, Agroseguroren polizen “letra txikia” aitzakiatzat hartuta uholdeek eragindako kalteak ez ordaintzeko? Uste duzu jokabide hori bidezkoa dela?

4.- Izan al duzu hartu-emanik autonomia-erkidegoetako arduradunekin jakiteko Gobernuaren laguntzen osagarririk ezarriko al duten?

Hala bada, zehaztu datak, norekin mintzatu zaren eta lortutako akordioak.

5.- Gobernuak berrikusiko al ditu Agroseguroren polizetan ezarritako baldintzak estaldurak handitu eta nekazariak babesgabe ez uzteko beraien ardurapekoak ez diren egoeretan?

6.- Izan daiteke aldea nekazariek eta abeltzainek pairatutako kalteengatik jasoko dituzten laguntzetan, beren ustiategiak dauden autonomia-erkidegoaren arabera? Hala bada, bidezkoa iruditzen al zaizu?

7.- Kexarik jaso al duzu Agroseguroren polizen estaldura faltagatik edo ibaiek gainezka egiten dutenerako estaldura-baldintzengatik? Hala bada, zehaztu eman den erantzuna.

Iruñean, 2022ko otsailaren 15ean

Foru parlamentaria: Miguel Bujanda Cirauqui